Papersnake/gushiwen huggingface dataset:
虎阜遣兴 其二
张道深（清代）

千秋霸气已沈浮，银虎何年卧此丘。凭吊有时心耳热，云根拨土觅吴钩。
满江红（忆别）
程垓（宋代）

门掩垂杨，宝香度、翠帘重叠。春寒在，罗衣初试，素肌犹怯。薄霭笼花天欲暮，小风送角声初咽。但独褰、幽幌悄无言，伤初别。

衣上雨，眉间月。滴不尽，颦空切。羡栖梁归燕，入帘双蝶。愁绪多於花絮乱，柔肠过丁香结。问甚时、重理锦囊书，从头说。
丁宣仲挽词
张纲（宋代）

回首三年别，追怀一笑欢。坐移香砌暖，饮散烛花残。

蒿里归何速，桃蹊忍更看。秋原愁绝处，为想鹡鸰寒。
东归出城留别知己
徐夤（唐代）

韦蒙屈指许非才，三载长安共酒杯。欲别未攀杨柳赠，

相留拟待牡丹开。寒随御水波光散，暖逐衡阳雁影来。

他日因书问衰飒，东溪须访子陵台。
次韵三首
曾几（宋代）

白日无偏照，玄冥不作难。
有炉如许大，无地可言寒。
书腹夤缘晒，禅心邂逅看。
呼儿来共此，形影未孤单。
荒园独步
袁宏道（明代）

寒食春犹烂，东风草自芊。花燃无焰火，柳吐不机绵。

宦博人间累，贫遭妻子怜。一官如病旅，直得几缗钱。
重会杜元吉昆玉二首 其一
孙承恩（明代）

鸡黍经时约，皇华此日旋。追陪荷高谊，离合固多缘。

清话淹终夕，明河落远川。不堪谈往事，二十九年前。
句
徐陟（宋代）

君恩山岳重，汝命鸿毛轻。
三月十八日雪中作
温庭筠（唐代）

芍药蔷薇语早梅，不知谁是艳阳才。

今朝领得春风意，不复饶君雪里开。
苦热
释智圆（宋代）

平湖日炙沸如煮，庭树色干鸟渴死。
何人万里驱征车，红尘涨天方入市。
太庙祼地歌辞
陈叔达（唐代）

清庙既裸，郁鬯推礼。大哉孝思，严恭祖祢。龙衮以祭，鸾刀思启。

发德朱弦，升歌丹陛。遥享粢盛，堂斟况齐。降福穰穰，来仪济济。
甥馆五首
许月卿（宋代）

醉乡真广大，静夜绝嚣尘。
月色明如昼，天涯总是春。
鸟飞林不夜，蝶梦路无人。
天地中间我，孤高谁与邻。
清平乐
钱令芬（清代）

闲扃绣户。静听潇潇雨。料得杏花红渐吐。已过清明时序。

铜壶忽转三更。银缸一点还明。惊破闺中残梦，无端勾起离情。
送赤石山人还山 其二
徐恪（清代）

君意乃浩然，临风一长啸。集菀与集枯，性情岂殊好。

世人贵苟得，搴裳见嘲诮。颇觉村野便，欣然侣渔钓。

内顾疏顽姿，未具肉食貌。安命圣所先，亦匪慕高蹈。

白云深远林，青山满归棹。入门对尊酒，弟兄自酬导。

努力成荣名，柴桑有同调。
念奴娇·素光练净
李邴（宋代）

素光练净，映秋山、隐隐修眉横绿。鳷鹊楼高天似水，碧瓦寒生绿粟。千丈斜晖，奔云涌雾，飞过卢仝屋。更无尘气，满庭风碎梧竹。谁念鹤发仙翁，当年曾共赏，紫岩飞瀑。对影三人聊痛饮，一洗离愁千斛。斗转参横，翩然归去，万里骑黄鹄。满川霜晓，叫云吹断横玉。
再用前韵赠子勉四首 其三
黄庭坚（宋代）

句法俊逸清新，词源广大精神。建安才六七子，开元数两三人。
郊行三首
刘应时（宋代）

少日襟怀眇古今，凶年乐岁不关心。
自怜老去多忧国，白水田头问浅深。
某曩在遂宁尝赋木犀云茂树幽花兀老苍不随众
魏了翁（宋代）

洞烟溪月楚山苍，万木辞林稼涤场。
老桂挟秋清入骨，明河倚树烂成章。
城隅静女閒逾美，泽畔累臣晚更香。
若数秋花饶此品，未容陶菊逞孤芳。
过顾山寺次韵
史镒（明代）

醉策青藜杖，因过水寺西。石苔春雨滑，潭树暮云低。

磬断声初定，花深客欲迷。闲行忘近远，随处听莺啼。
游仙窟诗 手中扇赠文成
崔十娘（唐代）

合欢游璧水，同心侍华阙。飒飒似朝风，团团如夜月。

鸾姿侵雾起，鹤影排空发。希君掌中握，勿使恩情歇。
次韵赠答洪觉范五首 其五
李之仪（宋代）

俛仰谁为荆棘，峥嵘漫自波涛。休说花砖步日，旦寻烟雨飞鸼。
入孤涧有作
全室宗泐（明代）

谷里何人住，山腰有径通。
老猿时挂树，好鸟自吟风。
古涧寒泉碧，连山夕烧红。
隐居惭未遂，明日片帆东。
寄西山智道人
释智圆（宋代）

净业修持久，攀缘念已摧。
冰潭残月在，古岸夜禅回。
像烛微留焰，炉香冷变灰。
时逢旧参侣，闲坐话黄梅。
感寓述史杂诗五十首 其五 远祖雁门武皇
李汾（金朝）

死心唐室正诸侯，铁马南来隘九州。当日三垂冈上意，诸孙空抱腐儒羞。
虎图为艾光禄天锡赋
程敏政（明代）

于莬何由此中伏，白日寒云静山麓。草间百兽未全藏，困睡应知不成熟。

玄尾空回七尺长，金眸半闪双星煜。有时独步出林莽，一声长啸千山肃。

只图当道犬羊空，岂为平生食无肉。良工写此有深意，颇似高人卧空谷。

投身拟结岁寒盟，上有长松下脩竹。虽云不动爪牙威，已觉风声撼庭木。

儿童见之骇欲走，不敢黄昏傍墙屋。丹青逼真乃如此，恐是当时溪上牧。

几思把玩发豪吟，忘却摩须手还缩。都城广厦接栋宇，入眼定知无此幅。

千金可得书画传，好事谁如汉光禄。
观音赞
释普度（宋代）

苦海横身一叶轻，黑风吹堕任纵横。
要令险处人回首，月在补陀天际生。
山中夜归
释圆悟（宋代）

一鹤候柴关，林空境自閒。
竹房秋后冻，病叟夜深远。
树密疑无路，月明犹在山。
幽居便所适，已是十年閒。
答费司法
方岳（宋代）

斐然偶成章，和者盖凡几。
风骚李杜坛，可望不可至。
而况濂洛徒，每叹吾已已。
岂无愿学心，衰懦鼓不起。
何方有神医，与我三换髓。
道在一唯间，不在落笔驶。
君谈何容易，仆也敢当此。
平生一青灯，事半功则倍。
遗书亦具存，言固不尽意。
勉矣山林人，优哉聊卒岁。
次韵因上人晚菊简魏定父
王之道（宋代）

经年混蒿艾，蕴藏应待时。
清香密渍沉，微风助纷披。
宋玉昧秋意，乃作儿女悲。
君子有所养，因君观解颐。
偈三首
释洪英（宋代）

青山重叠叠，绿水响潺潺。
未到悬崖处，抬头子细看。
送侍讲学士邓善之辞官还钱塘 其九
卢亘（元代）

昔我适吴会，日夕承欢颜。高堂乐起舞，綵服何斑斓。

东海汹波涛，西湖翠烟鬟。北归馀十年，谬迹通朝班。

家祸一朝集，音容何可攀。悲号苍穹迥，往事思日艰。

命穷时亦迫，志弱体自孱。安得腾化术，从君超人寰。

执手不忍诀，临风涕空潸。
杭州官舍即事
姚合（唐代）

临江府署清，闲卧复闲行。苔藓疏尘色，梧桐出雨声。

渐除身外事，暗作道家名。更喜仙山近，庭前药自生。
宫词一百首
岳珂（宋代）

真珠鞍辔蹙双龙，西母颁来庆寿宫。
闻道先朝开国日，降王曾服尚方工。
送李端彝端行昆仲还嘉鱼 其三
王鏊（明代）

乌林有鸟不安巢，闻有搀天赤壁高。我欲因之访遗迹，侧身南望首频搔。
梦中和觞字韵
黄庭坚（宋代）

天教兄弟各异方，不使新年对举觞。
作云作雨手翻覆，得马失马心清凉。
何处胡椒八百斛，谁家金钗十二行。
一邱一壑可曳尾，三沐三舋取刳肠。
王尧载周渭阳薛世和沈孟威枉集
欧大任（明代）

一径莓苔滑，开关听马嘶。斋头散平楚，城曲带荒溪。

过雨蔬能剪，微醺酒屡携。萧萧曼容宅，应记白门西。
中秋玩月
佚名（五代）

团团离海角，渐渐入云衢。
此夜一轮满，清光何处无！
题阳华岩
何麒（宋代）

名山固多岩，兹岩擅天下。
屋大享千人，谷深量万马。
谽谺通一水，旁午飞桥跨。
石砾巧雕锼，松篁森绘画。
古人栖遁处，文字犹凭藉。
语妙元次山，名高陶别驾。
瞿君三体篆，殆可斯翁亚。
却后累百年，吾人来叹吒。
伊予邱壑姿，嗜好若天假。
终焉卜真隐，学道冀陶冶。
丹成生羽翼，召节青童把。
挥手挹霞芒，竦身朝帝者。
和杨良卿韵新自兴元归见贻二首
冯时行（宋代）

饱听玉帐报平安，猿鹤关心又乞閒。
再理十年君仗履，来分一半我云山。
歌能著意倾愁斛，酒解将红染病颜。
老去世情销未尽，尚希东阁管窥斑。
送裕之还嵩山
王渥（金朝）

高怀不受簿书侵，清颍鸥盟欲重寻。老去宦情知我薄，閒来道念见君深。

对床夜雨他年梦，满马西风此日心。嵩顶胜游谁得共，仙闻仙驭待知音。
次韵酬杜材卿
张镃（宋代）

楼寒鹤骨旧竛竮，别后溪山梦不扃。
世事益知推去好，鬓毛浑减向来青。
诗篇又见声谐律，才兴何疑刃照硎。
愁里不妨同茗酌，古梅园种百龙形。
句
释义铦（宋代）

采石浪寒青冢暗。无热天中第一仙。
风标高古汉唐无。冰霜过了翩然去。
平生一点调元意。
游金山二首 其一
吴芾（宋代）

造物分南北，长江欲尽头。有山浮碧玉，亘古屹中流。

万顷涵空月，千帆破浪舟。羡他云水客，长此占清幽。
菩萨蛮
王安中（宋代）

玉纤传酒浮香菊。菊香浮酒传纤玉。弦管沸欢筵。筵欢沸管弦。

出帘珠袖蔌。蔌袖珠帘出。眉晕浅山低。低山浅晕眉。
观僧作小字宗派图 其一
释慧空（宋代）

蝇头细字集为图，瓜瓞绵绵走线朱。虎踞龙蟠诸老宿，半窗斜日黑蚍蜉。
菊影二首 其二
黄文灿（清代）

依稀墨菊满园栽，淡淡秋容空里来。共道落英堪适口，那知晚里又生胎。

愁逢阴雨形骸减，快遇晴明面目开。此日方能离色相，一尘不染自徘徊。
题彭郎小姑祠
晁补之（宋代）

山与矶名从地志，姑兼郎号出江民。
世间称谓无真实，闻说双祠自有神。
颂古六十二首 其三十三
释清远（宋代）

长连床上狐屎尿，三圣堂前狗吠春。跳出金牛窠窟子，月明照见夜行人。
瓜州访李魁南先生
张穆（明代）

言寻瓜步口，柳岸荻江湄。境寂鹤如懒，深庭月上迟。

云霞供妙墨，潮汐绕疏篱。不忍辞秋去，凉飙助别思。
题清心堂
赵资道（宋代）

燕坐都忘俗虑萦，小桥横截跨幽亭。涟漪池面银开鉴，筱荡庭心玉展屏。

桃李并蹊春竞丽，桧松分径岁长青。我来每觉尘心豁，客至还同醉眼醒。
望海潮·梅英疏淡
秦观（宋代）

梅英疏淡，冰澌溶泄，东风暗换年华。金谷俊游，铜驼巷陌，新晴细履平沙。长记误随车。正絮翻蝶舞，芳思交加。柳下桃蹊，乱分春色到人家。
西园夜饮鸣笳。有华灯碍月，飞盖妨花。兰苑未空，行人渐老，重来是事堪嗟。烟暝酒旗斜。但倚楼极目，时见栖鸦。无奈归心，暗随流水到天涯。
林下得月以木阴蔽遮为恨
戴复古（宋代）

夏日思栽千树林，月明恨不扫寒阴。
眼前物物皆如此，世事何能两遂心。
寄李司农三首 其一
周紫芝（宋代）

东阁当年夜，华灯照别樽。断碑思雁塔，佳客愧龙门。

岂料三吴路，相逢一水村。只今悬望眼，犹欲黯离魂。
春阴溪上小轩作
陆游（宋代）

午醉初醒倚钓轩，悠然无与共清言。
风微仅足吹花片，雨细才能见水痕。
杳杳暝钟浮远浦，离离烟树识孤村。
故人万里岷山下，安得书来慰断魂。
春日鄜州赠裴居言
李频（唐代）

虽将身佐幕，出入似闲居。草色长相待，山情信不疏。

灯前春睡足，酒后夜寒馀。笔砚时时近，终非署簿书。
送吴山人
方泽（宋代）

落叶满江边，秋风急暮蝉。我思天姥寺，君上洞庭船。

束帛丘园少，徵兵泽国连。不知方处士，炼药几时仙。
登吹台 其二
林枝春（清代）

把酒对城阙，悠然生远心。宋梁余旧垒，李杜此高吟。

乔木风烟色，长河岁月深。多情思岘首，碑碣亦销沉。
陪郡守游西园
林宗放（宋代）

倒影扶阑印碧溪，玻璃盘上玉东西。
落红那得愁如海，举白难逃醉似泥。
郎宿高明香雾起，客星华耀烛花低。
波心夜半鱼龙舞，都转天风入鼓鼙。
挽曾侍郎二首
李曾伯（宋代）

名阀蜚声远，甘泉跬步登。
词华八{左土右专}日，姓字一条冰。
恋阙丹心在，临朝清问曾。
秀溪春梦杳，留得瓣香曾。
答赵象
步非烟（唐代）

相思只恨难相见，相见还愁却别君。

愿得化为松上鹤，一双飞去入行云。
在家出家
白居易（唐代）

衣食支吾婚嫁毕，从今家事不相仍。夜眠身是投林鸟，

朝饭心同乞食僧。清唳数声松下鹤，寒光一点竹间灯。

中宵入定跏趺坐，女唤妻呼多不应。
【双调】天香引　西湖感旧
汤舜民（元代）

问西湖昔日如何？朝也笙歌，暮也笙歌。问西湖今日如何？朝也干戈，暮也干戈。
昔日也二十里沽酒楼香风绮罗，今日个两三个打鱼船落日沧波。光景蹉跎，人物消磨。昔日西湖，今日南柯。

题金山寺
砥中流玉立如拳，镜里楼台，画里林泉。虹连断浦成桥，风送轻舟作浪，水吞平地成天。
七宝塔斜倚着扶桑树边，三神山刚对着枯木堂前。两般儿尘世难言，照残经借得蛟蚌，清香分得龙涎。

留别友人
乍相逢同是云萍，未尽平生，先诉飘零。淮甸迷渺渺离愁，淮水流滔滔离恨，淮山远点点离情。
玉薤杯拚今朝酩酊，锦囊词将后会叮咛：鱼也难凭，雁也难凭。多在钱塘，少在金陵。

忆维扬
羡江都自古神州，天上人间，楚尾吴头。十万家画栋朱帘，百数曲红桥绿沼，三千里锦缆龙舟。
柳招摇花掩映春风紫骝，玉玎珠络索夜月香兜。歌舞都休，光景难留。富贵随落日西沉，繁华逐逝水东流。

戏赠赵心心
记相逢杨柳楼心，仗托琴心，挑动芳心。咒誓铭心，疼热关心，害死甘心。
他爱我被窝里受打骂耐禁持约的小心，我念他卧房中舍孤贫救苦难的慈心。但似铁球儿样在波心，休学漏船儿撑到江心。恁若是转关儿负我身心，我定是尖刀儿剜你亏心。

题舜江寺
乱云堆出禅关，金碧交辉，松桂生寒。银河倒挂觚棱，红日低悬殿角，翠涛怒拍阑干。
登上方接下土万里花生醉眼，开东阁敞西楼四围山拥青鬟。风荡幢幡，烟散旃檀。地僻尘稀，天上人间。

中秋戏题
去年旅邸中秋，樽俎荒凉，罢却秦讴。今年旅邸中秋，囊箧萧疏，典却吴钩。
叹浮生动不动静不静似袁宏泛舟，算哀弦上不上下不下如庚亮登楼。饮兴都休，乐事难酬，向君平问我行藏，任嫦娥笑我淹留。

送任先生归隐
先生乐道闲居，半似归山，半似归湖。捣玄霜造化为工，煮白石阴阳为炭，炼黄金天地为炉。
紫竹竿临流钓鱼，青藜杖燃火观书。人世何如，冷暖何如？也效张良，也效陶朱。

赠友二篇
旅途中邂逅相知，谦让雍容，慷慨魁奇。金环压辔玲珑，宝带攒花蹀躞，华裾织翠葳蕤。
门静肃霜明剑戟，柳阴森风旌旗。圣德巍巍，黄道熙熙，一寸丹心，万代光辉。

正青春已遂功名，雨露鸿恩，霄汉鹏程。纛撒红厘，旗翻赤羽，剑吐苍精。
翠柳营金花帐重ブ列鼎，玉鼻驹青丝辔走马飞鹰。北塞尘清，南海浪平，紫宸殿圣德宣扬，丹书诰勋业分明。

赠友人崇彦名
葭灰动大地春风，千里而来，一笑相逢。陶然樽中。乐矣檀槽弦上，优哉枭雉盆中。
韬其光遁其迹学半世懵幢，得于心应于手有千般剔透玲珑。会也匆匆，别也匆匆。今宵灯火连床，明朝烟水孤蓬。

友人客寄南闽情缘眷恋代书此适意云
望三山远似蓬莱，一点真情，几样离怀。锦鲤沉书，青鸾泣镜，玉燕分钗。
长叹吁短叹吁舒心儿自解，有缘分无缘分哑谜儿难猜。花艳冶忽地风筛，月团圆淹地云埋。漏船儿撑不过蓝桥，碎砖儿垒不就阳台。

其二
望三山远似瀛洲，有限情缘，无限忧愁。眼迷着日残西沉，梦绕着行云南去，情随着逝水东流。
往常时热厮沾甜。心如好酒，今日个干相思苦恹恹闷似悲秋。盟誓难休，欢乐难酬。桃源洞烟水模糊，芙蓉城风雨飕飕。

其三
望三山远似蓬壶，捱到如今，提起当初。槟榔蜜涎吐胭脂，茉莉粉香浮，荔枝膏茶搅琼酥。
花掩映东墙外通些肺腑，月朦胧西厢下用尽功夫。好事成虚，新变成疏；生待何如，死待何如？

其四
望三山远似蓬瀛，病眼生花，骨瘦伶仃。填不满愁坑，撇不下愁担，打不破愁担。
温太真玉镜台都成画饼，郭元振红丝幔落得虚名。静对书灯，闷靠帏屏。相思鬼缠得昏昏，睡魔神翻作惶惶。

其五
望三山雾锁云屯，锦惬消香，宝剑生尘。好光景须臾，美姻缘倏忽，热恩爱逡巡。
辜负我乡□浆春风绿樽，冷落他梨花院暮雨朱门。往事休论，旧物犹存。帕儿里粉汗斓斑，鞋儿上针线殷勤。

其六
望三山雾绕云迷，两字参商，千里别离。疼热因他，凄惶为我，消息凭谁？
才问肯不住的灯花儿报喜，未成婚怎禁他灵鹊儿喳谪？越聪明越恁昏迷，越思量越恁猜疑。心荡荡似一缕游丝，事朦胧如数着残棋。

其七
望三山雾锁云连，饿眼频睁，馋口空涎。有离间的欢娱，不明白的姻眷，无破绽的婵娟。
裴少俊才上马滴溜的扬了玉鞭，张君瑞恰调琴支楞的断了冰弦。难诉难言，堪恨堪怜。伤心泪湿透青衫，断肠词题满云笺。

其八
望三山雾锁云埋，帚箕无凭，琴瑟难谐。转头人是人非，迅指花开花落，惊心春去春来。
学不得秦萧史跨彩凤重登凤台，赶不上晋刘晨采云芝再入天台。画眉手慵抬，评花口羞开。但能够鸾凤和鸣，尽教他莺燕疑猜。
成国公家槐树歌
李东阳（明代）

东平王家足乔木，中有老槐寒更绿。拔地能穿十丈云，盘空却更三重屋。

忆昔前王初种时，高门驷马相追随。五朝恩露簪缨重，四世威声草木知。

世间植物因人瑞，培植深根乃天意。向月长留宿凤巢，排霜故作蟠虬势。

舞袖飞花绕北堂，屯阴列戟森成行。碧窗雨过看秋霁，纱帽风低坐晚凉。

古来匠石须廊庙，堂中丝竹应同调。冯氏空传大树名，王公岂待三槐兆。

木天老朽旧通家，树犹如此我堪嗟。愿公人好树亦好，长共河山阅岁华。
自状
张翱（唐代）

有张翱兮，寓止淮阴。来绮席兮，放恣胸襟。
摇落
李商隐（唐代）

摇落伤年日，羁留念远心。
水亭吟断续，月幌梦飞沉。
古木含风久，疏萤怯露深。
人闲始遥夜，地迥更清砧。
结爱曾伤晚，端忧复至今。
未谙沧海路，何处玉山岑。
滩激黄牛暮，云屯白帝阴。
遥知沾洒意，不减欲分襟。
杜字
苏泂（宋代）

望帝城中住，春宵血沁花。
何乡真万里，还忆梦中家。
次韵刘卿任阜民对假菊花尝新酒
葛胜仲（宋代）

隆冬急雪舞淄渑，那得鲜鲜细菊呈。何处幻师来衒巧，此花词客最钟情。

盈尊更值醪敷热，下箸仍欣鲙缕赪。应笑蓬蒿张仲蔚，忍寒独坐到黎明。
妙容非睹
释清远（宋代）

通身无影像，脱体露堂堂。不话非声色，何曾有短长。

河沙恒遍现，故号法中王。优昙花正开，嗅著不闻香。
行都夜归
陈造（宋代）

灯火通衢苦未稀，望仙桥外独归时。
风梳御柳娟娟淨，月傍觚归故故迟。
隐地轮蹄忘夜旦，几家楼合不金丝。
时平睿泽天无外，帝力何曾尔辈知。
临病西云之下不得回送元默行舟聊此遣闷
湛若水（明代）

斜阳迎度马，落月下归舟。举棹意有适，卧家人独愁。

倚树吟三叠，开帆过两洲。神仙本无累，吹笛酒家楼。
罗汉果次敬夫韵
朱熹（宋代）

目劳足倦登乔岳，吻燥肠枯到上方。从遣山僧煮罗汉，未妨分我一杯汤。
送耿拾遗归上都
刘长卿（唐代）

若为天畔独归秦，对水看山欲暮春。穷海别离无限路，

隔河征战几归人。长安万里传双泪，建德千峰寄一身。

想到邮亭愁驻马，不堪西望见风尘。
赠张文潜
陈师道（宋代）

张侯便然腹如鼓，饥雷收声酒如雨。
读书不计有余处，尚著我辈千百许。
翻湖倒海不作难，将军百战富善贾。
弟子不必不如师，欲知其人视其主。
秋来待试丞相府，榖马砺兵吾甚武。
商周不敌闻其语，一战而霸在此举。
百年富贵要自取，人将公卿还尔汝，
德如墨君谁敢侮。
喜雪 其一
吴芾（宋代）

糁遍山巅与水涯，天公着意做年华。要令腊里呈三白，时向空中散六花。

勒住玉梅还可恨，妆成琼树却堪誇。须知造物忧民切，预把丰穰报万家。
浣溪沙（咏木香）
张元干（宋代）

睡起中庭月未蹉。繁香随影上轻罗。多情肯放一春过。

比似雪时犹带韵，不如梅处却缘多。酒边枕畔奈愁何。
闻雪二首 其二
周紫芝（宋代）

朔风初唤梦魂回，晓枕时闻急雪来。未有春衣堪换酒，明朝谁办送寒杯。
山月轩
王汝玉（明代）

九山有月明如镜，月色山光互辉映。君家故业隐山中，几度独吟秋夜静。

夜静山谷月倍明，看山对月有馀情。一轮艳彩河边树，数点螺鬟天际青。

自从来作京华客，何处却看山月色。凤凰台下晚春时，石头城畔凉秋夕。

新月还同旧月华，故山回首是天涯。但喜人生逢赏事，那知明月落谁家。

知君名纪神仙阙，桂子含香待攀折。行看直舍伫花阴，未许还山重对月。
借居毗陵东门四首 其一
程俱（宋代）

客去不能寐，翛然清夜阑。楼居俯长川，仰视天宇宽。

长川濯云俯，错落星宿寒。青灯故可亲，且还对尘编。

其人骨已朽，千载与我言。掩卷三太息，虚檐清露漙。
舟入罗旁之水将访西宁张明府有作 其三
屈大均（明代）

溪尽山城出，高高在乱峰。厓飞千树瀑，石响一林钟。

叶落传人语，沙乾失虎踪。夕阳茅店外，樵影下寒松。
雨後殊有秋意
陆游（宋代）

天地新秋入苦吟，诗书万古付孤斟。
爱君忧国孤臣泪，临水登孤节士心。
只叹鼻端无妙斲，岂知弦外有遗音。
剡中胜践今犹昔，安得高人支道林？
悯农
李流谦（宋代）

秋苗扫地尽，春苗破土出。
尚当积陈陈，那得有菜色。
不知终年耕，未了一日食。
守令民父母，贱士但挽嘿。
江上人家
孙桐生（清代）

春水腻如油，春树绿于染。可怜小桃花，临水照春脸。

人家在何处，茅屋枕孤崦。麦苗郁青青，菜花飞点点。

比户事耕桑，高风足勤俭。儿童放学归，一笑柴扉掩。

古来黄绮风，即此应无忝。何当早卜邻，永辞仕路险。
舟中
曾几（宋代）

滩声送我入严州，过得州来水漫流。
一夜好风潮信早，满船明月荻花秋。
信手阅清溪诗一首韵即事
五迈（宋代）

久雨妨好春，朝暮地休息。
出门欲有行，苔滑泥余尺。
四望人烟稀，千山鸟声寂。
饕寒不肯归，青帝觉无力。
况有黄巾徒，邻郊渐相迫。
虐焰挺戈予，连车掠金帛。
王旅犹稽留，民兵半覆没。
羊狠来莫当，鼠竄去无迹。
践蹂清野尘，原草不能碧。
世运何乖张，生灵罗此厄。
丁壮抱枵肠，骈头受科率。
氛妖谁扫清，气象太窘窄。
书生忧国怀，半夜转加剧。
相倚如辅车，忍视为胡越。
富家太不仁，增价糶斗石。
但爱囊橐丰，不忧狗鼠黠。
甘为盗贮储，遑恤人饥渴。
凶渠曷日殓，若潦何时歇。
作诗愧北征，聊以志岁月。
湖堤晚步
葛天民（宋代）

照影怜寒水，关情奈夕阳。
雪悭天欠冷，年近日添长。
好句谁相寄，浮生各自忙。
有身聊顿入，亡事可思理。
乾德以后祀感生帝十首
佚名（隋代）

笾豆有践，玉帛斯陈。
神无常享，享于精线。
茌平怀古
吴世杰（清代）

晋水真龙虬髯紫，天策群公攀鳞起。咄嗟马生出草间，短布单衣见天子。

秘画英谋上帝侧，殿上非常动颜色。伍羞褒鄂失魏王，嵚崎历落人争识。

我来君里一徘徊，雄姿倜傥绝尘埃。故宅萧条青蔓合，荒祠阒寂野烟开。

英风万古情何极，如君岂合终草泽。骥尾偶附入青云，羊角终能抟紫翮。

凭君吊古莫歔欷，丈夫腾上会有时。此亦当年一布衣。
和孔密州五绝 其五 堂后白牡丹
苏轼（宋代）

城西千叶岂不好，笑舞春风醉脸丹。何似后堂冰玉洁，游蜂非意不相干。
题米南宫云山挂幅
魏了翁（宋代）

漠漠云林小小山，谁家茅屋隐松间。
石桥雨过天台远，采药仙人去未还。
立夏日泛舟游青山憩杨氏庵示诸生
孙应时（宋代）

岁序忽云夏，青春去安归。
天清风气朗，游子怀芳菲。
碧湖泛我舟，轻云湛晴晖。
入谷山寂寂，缘溪水围围。
悠然得幽憩，丹葩耀岩扉。
鸟声自歌呼，竹色相因依。
举觞伫遥念，日月如梭飞。
平生静中愿，岁晚无相逢。
发孔镇晨炊漆桥道中纪行十首
杨万里（宋代）

不但秋原雨冒田，坐看平地路成川。
隔田山下青松外，不见人家只见烟。
咏史诗。谷口
胡曾（唐代）

一旦天真逐水流，虎争龙战为诸侯。

子真独有烟霞趣，谷口耕锄到白头。
代成父送赵信州移知台州
赵蕃（宋代）

邦人初喜两桥成，诏旨还传易镇荣。
千里溪山如有恨，一川风雨似增情。
未应重畀临凋郡，看即归来侍迩英。
平日空哦海山赋，便思怀谒问经行。
左州元恶就擒州印复还偶成
邓炳（明代）

何物痴儿胆如斗，敢取铜符独悬肘。效尤武仲要鲁君，僭拟平卢袭留后。

冒姓已步卫青尘，御人更出黄巾右。逋逃相率弃妻孥，耕耘无数荒菑亩。

卢舍满眼麋鹿场，牛羊绝迹靡无薮。雠深恒作林甫迁，计穷惟事枟公走。

辕门军令应加诛，边境夷情宜善诱。宽柔已示再生恩，迷瞀不惩难追究。

悬赏感激勇志坚，面缚立至壶关口。身卧衍阳苦莫追，罪服上刑甘自受。

兵不血刃俄成功，印失中书仍复旧。黔驴逞技将谁欺，穴鼠抱金竟奚有。

窟中狡兔终难藏，釜里游鱼安弗久。寄言奸宄休冥顽，逆贼叛藩咸授首。
霜天晓角
赵希蓬（宋代）

枕痕如斫。一线红生肉。睡起娇羞无语，远山坐对横轴。

烧香频祷祝。偷把简儿读。字在那人何在，泪珠飞下蔌蔌。
戏赠家安国
黄庭坚（宋代）

家侯口吃善著书，常愿执戈王前驱。
朱绂蹉跎晚监郡，吟弄风月思天衢。
二苏平生亲且旧，少年笔砚老杯酒。
但使一气转洪钧，此老矍铄还冠军。
江城梅花引
顾翎（清代）

兽镮鱼钥闭重门。夜冥冥。倍凄清。敲堕残花，秋晕落银灯。

偏是琐窗迟月上，映深竹，两三星、逗冷萤。

暗风入帘人又惊。倚绮屏，触绮琴。响也响也，响不住、一片凄音。

呜咽铜虬，独自数残更。太觉迷离幽梦短，今夜里，背梧桐、断倩魂。
水调歌头 其三 徐侍郎生辰
杨无咎（宋代）

寥亮度弦管，笑语集簪缨。又逢华旦争庆，豪杰为时生。

犹对中秋月影，渐放重阳菊蕊，万宝正西成。爽气知多少，天赋满襟灵。

擅词华，追鲍谢，踵斯冰。入趋禁近，出镇藩辅早辞荣。

休恋平湖佳致，好为苍生重起，归去侍宸庭。一德及元□，千载致升平。
同陆廷尉惊早蝉诗
沈君攸（南北朝）

日暮野风生，林蝉候节鸣。望枝疑数处，寻空定一声。

地幽吟不断，叶动噪群惊。独有河阳令，偏嫌秋翅轻。
谢鲍学士惠腊茶
释重顯（宋代）

丛卉乘春独让灵，建溪從此振嘉声。
使君分赐深深意，曾敌禅曹万虑清。
忽剌木御史还台索诗二绝为别 其一
程钜夫（元代）

曾此观风惯土风，老榕能识旧花骢。如何又踏秦淮月，不待炎州荔子红。
感寓 其七
刘弇（宋代）

我慕徐孺子，飘然不系踪。屡辟竟不起，三府为一空。

当时坐支党，商飙扫萍蓬。或横取钳釱，或逃为雅舂。

南州卑薄地，斯人出其中。一丘与一壑，自谓过诸公。

坐榻解陈蕃，生刍吊林宗。维颠非一绳，何独识污隆。

至今清章湄，千载扬高风。写怀寄白社，寂寞吾焉从。
题谢艮斋画笥四首
王炎（宋代）

熟视天机日日新，无边物色尽横陈。
人教巧手工摹写，粉墨何能便逼真。
题廨壁
士人某（宋代）

霜拂金鞍玉坠腰，邻鸡催唤紫宸朝。
争如林下饱清梦，残月半窗松影摇。
五十自寿集唐五十首 其十五
瞿士雅（清代）

未见疏慵遂有成，狂心便欲请长缨。

情深何处无真性，身贱多惭问姓名。缅想古人增叹惜，未甘虚老负平生。

平生胆气平生恨，一想流年百事惊。
何先生月湖楼
邓深（宋代）

青天素月古今流，奇观还须自我谋。
照有馀辉众人共，取之不禁此湖收。
水容天色交光处，玉鉴冰壶不夜秋。
俯仰无尘清绝甚，栏干百尺独宜搜。
吴仲庶殿院寄示与吕冲之马仲涂唱和诗六篇邀
梅尧臣（宋代）

出舟湖渺渺，月白绝纤氛。
已见水如监，莫生波上云。
独征何慕侣，冷酌不知醺。
露下清吟久，同心本爱君。
邓季明挽词三首 其三
陈渊（宋代）

道人于世已忘名，相府闻风眼自青。险韵旧联韩子句，直词今称蔡邕铭。

壁间玉唾情何厚，梁上银钩墨尚馨。只尔便知君不朽，岂缘中说载元龄。
锦积堆为许季升题 其二
朱诚泳（明代）

花神有意媚春天，种种珍奇色色妍。莫道霜台无著处，便同莲座供金仙。
山居杂诗九十首
曹勋（宋代）

老来参同事，勤增不敢失。
人言炉偃月，吾意炉藏日。
朝阳升西山，异液甘若蜜。
一体奠所居，旦旦享清逸。
送韩廷评婺州市征
宋祁（宋代）

去程烟草妬蓝袍，越绝天文宝婺高。
五两樵风船画鹢，九秋犀烛鹭翻涛。
吴监煮海通关赋，陆橐收金析利毫。
仙酎油囊鲈鱠洁，未妨馀暇左持螯。
【双调】雁儿落过得胜令　归隐
汪元亨（元代）

器非瑚琏同，才岂杯卷用。常嗟斥篱，冷笑醯鸡瓮。手拽短藤筇，足蹑
乱山峰。老体缘诗瘦，衰颜藉酒红。空空，世事如春梦。匆匆，人生类转蓬。闲
来无妄想，静里多情况。物情螳捕蝉，世态蛇吞象。直志定行藏，屈指数兴亡。
湖海襟怀阔，山林兴味长。壶觞，夜月松花酿。轩窗，秋风桂子香。山翁醉似泥，
村酒甜如蜜。追思莼与鲈，拨置名和利。鸡鹜乱争食，鹬蚌任相持。风雪双蓬鬓，
乾坤一布衣。驱驰，尘事多兴废。依栖，云林少是非。词林锦绣堆，歌管莺花队。
青春逼后生，白发催先辈。逝景正堪悲，往事已难追。去国笼双袖，还家纵两眉。
回思，冠冕为身累。知机，云山与世违。功名休挂齿，山水堪酬志。相离鸡鹜群，
收敛鹏翅。风外看游丝，竹上刻新词。子金虽尽，陶潜酒莫辞。追思，礼乐三
千字。嗟咨，风波十二时。身离皂盖车，足谢青云路。凤凰池上归，鹦鹉洲边住。
松竹影扶疏，禽鸟语喧呼。风月供斑管，烟霞拥翠裾。频沾，有限杯中物。熟读，
无穷架上书。天时鉴盛衰，物理参成败。知机张子房，失计韩元帅。猿鸟莫惊猜，
亭馆小安排。风月酬清兴，烟霞惬壮怀。头白，百岁人何在。梅开，一年春又来。
相亲麋鹿群，跳出龙蛇阵。禅心锻炼成，俗虑消磨尽。随意乐天真，知命守清贫。
茅店家家酒，梅花处处春。黄尘，不使侵双鬓。白云，长教伴一身。柴门尽日关，
家事经春办。登场禾稼成，满瓮葡萄泛。名姓老空山，魂梦杳长安。且入白莲社，
休题玉笋班。闲看，剑气和云散。频弹，琴声带月寒。惭居鼎鼐官，笑领烟霞伴。
诗成东阁题，酒尽西邻换。结草对层峦，接竹引飞湍。啸傲期元亮，奸雄愧老瞒。
团团，海月共清玩，攒攒，山花带笑看。时光几变迁，世事多谙练。甘为驽钝才，
羞作麒麟楦。老计向林泉，平地作神仙。茶药琴棋砚，风花雪月天。休言，富贵
非吾愿。随缘，箪瓢乐自然。至如富便骄，未若贫而乐。假遭秦岭行，何似苏门
啸。满瓮泛香醪，欹枕听松涛。万里天涯客，一枝云外巢。渔樵，坐上供吟笑。
猿鹤，山中作故交。诗书细琢磨，笔砚闲功课。金刀剖细鳞，绿酒醅香糯。荆棘
长铜驼，冠盖静鸣珂。富贵冰消日，光阴车下坡。猗猗，绿竹延清坐。峨峨，青
山发浩歌。性情甘淡雅，口体便粗粝。农桑足课程，赋税先输纳。蓑笠度年华，
诗酒作生涯。鲜鲤烹尾，香粳炊玉芽。人家，团簇青山下。梅花，横斜绿水涯。
茶烹铛内云，酒泛杯中月。耻随鸳鹭班，笑结鸡豚社。举世怕干涉，掩卷慢伤嗟。
楚霸千钧力，苏秦三寸舌。豪杰，人物都消灭。骄奢，光阴已断绝。婆娑盖草亭，
迤逦穿松径。汪洋阔酒肠，潇洒清诗兴。有分订鸥盟，无意展鹏程。白发唯公道，
东风不世情。青青，山色当窗映。泠泠。泉声绕涧鸣。忙忙乌兔走，扰扰龙蛇斗。
谁知管乐才，孰得乔松寿。闲似水中鸥，拙若树头鸠。白屋终寒土，黄金促贵侯。
优游，诗酒村学究。风流，文章老教头。新诗窗下吟，浊酒床头窨。看山掉臂行，
饮水曲肱枕。出户敞衣襟，倚杖听松琴。且食夷齐粟，休分管鲍金。平林，松竹
留清荫。幽禽，喉舌弄巧音。经书子训严，荆布妻从俭。门前独木桥，屋后三家
店。岚气接虚檐，山色透疏帘。秋早鸡儿嫩，风高粟子甜。观瞻，物理还须验。
沉潜。时光不可淹。趋炎真面惭，附势实心淡。志向车有︼，身比舟无缆。随地
结茅庵，归梦谢朝参。事业居天上，声名播斗南。风潭，百顷青铜鉴。云岩，千
寻碧玉簪。
和景仁开才能元寄牡丹图
韩维（宋代）

胜事常归蜀，奇葩又验今。
仙官裁样巧，彩笔费工深。
白岂容施粉，红须陋间金。
不嗟珍赏异，千里见君心。
句
陈洎（宋代）

他年远公社，若箇是遗民。
湖上送曾明吾之武夷
陈履（明代）

十年萍迹怅西东，此日湖山览眺同。合浦一珠悬夜色，延津双剑倚秋空。

虚名总付浮云外，别思偏萦落照中。君到武夷穷九曲，新题宁惜寄飞鸿。
赠太傅中书令张文节公挽词三首
宋庠（宋代）

昔命光三事，今嗟赎百身。
堂无织蒲妾，车有吐茵人。
台坼层氛夜，槐凋故府春。
空馀相国第，不与势家邻。
西江月 其二 寿丘月林
佚名（宋代）

天地钟奇秀，山泽有儒仙。词锋前驱万马，三度奏捷菊花天。

信是文场敏手，如把枭卢对掷，高叱便回旋。一点英雄气，四顾浩无边。

长羡君，先我著，祖生鞭。今朝尊酒持劝，岂特颂长年。

要入兰宫妙选，共向集英殿里，玉陛听胪传。姓字标黄甲，香墨照人鲜。
游西城冯叟花园二首 其一
王翰（唐代）

小圃寻幽揽辔过，地偏花木得春多。燕回芳草轻轻舞，莺入垂杨缓缓歌。

薝卜引条舒翠幄，牡丹开萼捲香罗。浮生好向花前醉，岁月无情柰老何。
赠归宗长老道贤
杨万里（宋代）

地下归宗天下传，老夫剩欲到云边。
王弘送酒催归去，且省远公沽酒钱。
至夜独酌二绝
郑刚中（宋代）

久苦群阴不可排，一朝驱退亦宜哉。
万年谁上君王寿，为奏门前欲泰来。
帝青石佛钵诗用皮日休韵
弘历（清代）

岂藉雕镂七佛姿，天王献此敬擎持。舍婆城受嚫拿日，化乐宫餐乌晡时。

托去不教诸虑染，置来惟许四禅知。波旬国土宁应有，飘至祥风法雨吹。
寄史同叔开叔
孙应时（宋代）

千顷东湖风月中，去年厌看藕花红。
可惊云水将身远，不得琴书与子同。
四海人才尊一老，百年门户到三公。
传家报国诸君事，心地勤收汗马功。
挽故司徒侍中赠尚书令韩魏公三首
强至（宋代）

西北油幢叠总戎，六年幕府从裴公。
谈兵玉帐知何在，宴客金钱定已空。
麟阁英姿随爽气，凤池陈迹想清风。
白头无路酬恩地，一寄哀情薤挽中。
昭州
陶弼（宋代）

假守昭平郡，偷闲少送迎。
亭标梅句老，堂识敬公名。
杜鹃三首 其二
周紫芝（宋代）

千秋但有一渊明，肯脱青衫事耦耕。政使汉朝俱此老，都门谁祖二疏行。
送容廷恂客韶
何绛（明代）

绿护山头绿渐匀，黄云山下绿醅新。千钟倾尽出门去，江树青青愁杀人。
迈陂塘
姚燮（清代）

碧濛濛、画纱一桁，离筵算坐今夕。催人何处骡铃响，却是丁东檐铁。

情忍说。略灌醒香芽，早又东君别。去春时节。记笛尾商歌，杯心酌梦，抱燕坐花寂。

拚沉醉，漫唱渭城三迭。看来眉黛都结。晓凉逼上帘云碎，残月一丝如发。

天水阔。但提说明朝，未去愁先绝。芳华易歇。恐门巷重寻，飘桐断蕙，一样付鶗鴂。
次韵杜安行嘉陵春日书事十首
郭印（宋代）

公退幽斋坐，悠然对碧岑。
吹香花拂拂，围翠竹森森。
蝶散红芳歇，莺藏绿树深。
吾心清似水，尘境勿相侵。
又五位
释子淳（宋代）

偏中正，水云深锁渔家境。
一派长江极目清，日照筠午那露影。
汉宫春（次韵李汉老咏梅）
葛长庚（宋代）

潇洒江梅，似玉妆珠缀，密蕊疏枝。霜风应是，不许蝶近蜂欺。嫣然自笑，与山矾、共水仙期。还亦有，青松翠竹，同今凛冽年时。

何事向人如恨，带苍苔，半倚临水荒篱。孤山嫩寒放晓，尚忆前诗。黄昏顾影，说横斜、清浅今谁。他自是，移春手段，微云淡月应知。
和方叔中秋
姜特立（宋代）

待月徘徊东涧滨，一天风露净无尘。
老人欢意年年减，佳切清无夜夜新。
悼往难传云外信，举杯那复眼中人。
飘然遥想骑鲸兴，更觉高歌有鬼神。
句
武克诚（宋代）

昔时说易希程氏，今日传经愧伏生。
长寿仙促拍
曹勋（宋代）

舜德日辉光，正初冬盛期。东朝喜、诞生时。向彤闱、清净均化有，自然和气。长生久视，金殿熙熙。宴瑶池。

袆衣俱侍、玳筵启。花如锦、耀朝晖。太平际天子，天下养、共瞻诚意。南山虔祝，亿万同岁。
题聪上人山居图
姚广孝（明代）

结楼曾向万峰间，放鹤归来锡已閒。夕景无多樵唱断，疏钟寒溜绕空山。
惜红衣 残荷和江子愚
张慎仪（清代）

瑟瑟西风，无端吹坠，半池红腻。惨绝舞衣，犹向曲阑依。

零香剩粉，浑不似、旧时妩媚。知否。花底双鸳，也为花蕉萃。

清盟易替。芳梦难回，寥寥甚无俚。愁丝几缕，梏入秋心里。

剩有荒黄月，只炤枯槃铅涕。且摘将紫菂，权当作相思子。
寄怀二十首 其二
赵蕃（宋代）

旱风吹野未成阴，空喜孤云出寸岑。饱食便知难自必，茶瓯小注莫令深。
南园
周元明（宋代）

熳烂花时锦绣张，无端下马系垂杨。山亭水阁笙歌地，合与行人作醉乡。
夏日游目聊作
骆宾王（唐代）

暂屏嚣尘累，言寻物外情。致逸心逾默，神幽体自轻。

浦夏荷香满，田秋麦气清。讵假沧浪上，将濯楚臣缨。
丹诚 其二
孙原湘（清代）

豆蔻梢头月一钩，照人欢喜照人愁。三年已受登墙爱，九死终人抱柱谋。

敢望犀帷充面首，空分鸾镜挂心头。赠卿一把珍珠泪，好作金钗钿合收。
少年游（次季良韵）
晁补之（宋代）

庐山瑶草四时春。烟锁上宫门。记得南游，偶寻飞涧，一洗庾公尘。

香炉高咏君家事，文彩近前人。它日骑鲸，尚怜迷路，与问众仙真。
殷东阳兴瞩
郑学醇（明代）

平原一以眺，云天属新霁。忻忻物向荣，披襟风转蕙。

橤橤芬华敷，蔚蔚芳林翳。荡漾清波深，缅映垂萝细。

顾瞻江与河，旷远极无际。形变随时化，神赏缘物契。

萧散边遐心，沉忧托川逝。
送谢录事之越
孟浩然（唐代）

清旦江天迥，凉风西北吹。白云向吴会，征帆亦相随。

想到耶溪日，应探禹穴奇。仙书倘相示，予在此山陲。
寄别张子公尚书
郑刚中（宋代）

昔我初至秦，使旨不到蜀。延首锦城春，千里寄孤目。

逮公今出峡，贱迹仍羁束。梦看使君船，翩翩转江曲。

西州去思者，何啻连万屋。攀辕犹弗还，我意岂能足。

所怜蜀人病，羸骨未生肉。公兮胡弗留，共与营糜粥。

自惟救护心，寝食对沟渎。回顾莫有助，此志亦单独。

公兮那得留，峡水峻而速。蚤去登堂庙，大作天下福。

病身鸡肋瘦，别恨容千斛。势须更勉强，渭上几一熟。

郡县减苛赋，廪廥贮馀粟。便当乞身归，径去友麋鹿。
七十自寿 其八
林纾（清代）

文章宁复见为人，我服遗山论世真。尚气立生无为谤，恃名易坠不訾身。

投书狎至劳邮传，拙集频翻愧手民。两事看来均分外，日防遗行玷吾闽。
田家
黎廷瑞（宋代）

陌上青裙跣送茶，篱根白发卧看家。
山禽不语檐阴转，一树轻风落柿花。
冠儿湘之口占奉谢冠宾何元科旦成盛事云
湛若水（明代）

凝道堂中冠礼成，三加辞确起人惊。痴儿果有成人道，万一能忘此日情。
小桃红 题汪蛟门礼部小照三好图
严绳孙（清代）

一曲山香舞。门外桃花雨。清醥浮来，玉山颓了，十眉愁妩。

最欺浮、还道有心情，觅羽陵残蠹。

醒眼今何计。十丈东华土。偏只赢他，一编陈墨，商量今古。

更何年、二十四桥边，问吹箫浮处。
上印有日代者未至
杨万里（宋代）

不是新人不肯来，天教老子小徘徊。
坐看桃李缤纷落，等得酴醾烂熳开。
寄婺州喻良能叔奇
赵蕃（宋代）

我家入婺四十里，有竹参天山崛起。寻常一过故人饭，长是驱车不停轨。

去年偶为逃暑留，禅房小憩清溪头。君当适闽驻行李，遣骑问我安与不。

我闻君来固惊喜，君亦怪我穷不死。殷勤竟辱怀刺先，我乃踉蹡成倒屣。

相看问我今何如，为言斑鬓甘泥涂。君时新有阿兄戚，语及往事犹长吁。

君归匆匆莫可挽，剧谈未了风吹断。赠君不直一钱诗，何以报之锦绣段。

明朝过君君且行，我思重别难为情。劳君下马更握手，再三谓我频寄声。

别来仅可熟羊胛，含薰待春兰已发。拟将采掇慰离居，路远何繇置君侧。

如君人才谁与俦，直谅岂下西京刘。校雠秘府自能事，何乃传经濒海州。

吾君急贤每旰食，诏书取士到微仄。君今未免滞周南，诸公贵人曷逃责。

愿君觅句勿自哀，清尊无事日日开。未有白地光明锦，用作人间负贩材。
入涌泉道中 其五
程师孟（宋代）

寒林已见早梅芳，尽日临流野兴长。门外牛羊人自得，篱边鸡兴盗谁防。

三江夜色沧浪白，千里秋香𥝧稏黄。借问船中何所有，橙齑鲈鲙酒先尝。
西陵绝句诗十四首
李邺嗣（明代）

春雁仍飞竟不还，两湖风物总潸潸。
北来高士今谁在，可有人登望洛山。
和刘后村梅花绝句
黄珩（宋代）

一双白鹤骑焉往，十万青蚨散即休。
吟透何郎早春句，输他占射得扬州。
付净彻首座竹篦
释慧性（宋代）

竹篦付了复何为，佛祖当头劈面挥。
尺水便能翻逆浪，侭教人荐截流机。
自君之出矣六首 其一
陈叔宝（南北朝）

自君之出矣，霜晖当夜明。思君若风影，来去不曾停。
泛海
王守仁（明代）

险夷原不滞胸中，何异浮云过太空？
夜静海涛三万里，月明飞锡下天风。
赠庐陵张济夫陈子豪二首 其一
萧立之（宋代）

凝霜截晓小春寒，争道鞭靴行路难。客有儒官敲竹户，老夫犹得汉仪看。
祭酒慈溪公以有令劝讲兼示诸生感事有作
区仕衡（宋代）

按月明堂令，斋居古自稽。
四时曾不忒，七政已能齐。
礼向经帷奏，笺来学省题。
元龟何用卜，伯起在关西。
春融融效李长吉体
范浚（宋代）

天暄地媚春融融，化工点染分花容。
东风夜半入香陌，杂树晓繁争白红。
兰丛蕙根芳翠滴，柳艳明眉轻羃{上四下历}红颜绿鬓青春客，
壶中新醅鸭头色。残丝冉惹悉如织，
日暮低迷草萋碧。
多病
范祖禹（宋代）

多病心牢落，惊秋鬓飒然。
风乾桐叶地，雨冷菊花天。
旧隐荒江汉，新居俯涧瀍。
西都长梦想，何日赋归田。
乌夜啼 中秋
赵鼎（宋代）

雨馀风露凄然。月流天。还是年时今夜、照关山。

收别泪。持杯起。问婵娟。问我扁舟流荡、几时还。
颂十玄谈 其二 玄机
释印肃（宋代）

岂与尘机作系留，有为何日得功周。除非无我无人见，体用全通得自由。
锁窗寒 即事
曹贞吉（清代）

银鸭香销，湘篝兽冷，夜长生倦。寒梅未放，勒住春痕一线。

听惊沙、飞鸣阵阵，飒然似入关山怨。想参斿半落，明河斜挂，霜风如剪。

思远。情何限。纵文鸳交扣，绣衾争恋。迢迢玉漏，海水注来难满。

还愁他、旅梦乍回，屈曲铜铺门静掩。更谁团雪作猧儿，映小窗人面。
霜
李觏（宋代）

夜落无人见，朝看到处新。非君有分别，力不柰松筠。
减字木兰花（再用前韵）
姚述尧（宋代）

霜天奇绝。江上寒英重缀雪。簌簌轻绡。应是司花巧奏刀。

东君清楚。故把疏枝来酒所。出西汉。点点新妆。冷浸冰壶别有香。
过川谣古之瀚海是也
陈诚（明代）

昔时盘古开天地，四海八荒同一气。
后人夷夏何由分，山岳不同风土异。
自从奉使西入胡，胡地迥与中华殊。
漠漠平沙连断磧，人烟草木无纤须。
黑石磷磷穷远眺, 恍若空原经野烧。
寒日凝辉铁色明, 朔风卷地龙麟皱。
五里十里无程期，远山近山相参差。
行行自卯将及酉，我心载渴还载饥。
杯泉杓水求不得，且向道旁少休息。
马带征鞍卧软沙，人拥毡裘坐终夕。
仰看斗柄昏建寅，离家已是秋复春。
万里迢迢去乡国，寸心切切思君亲。
君亲恩重何由补，丈夫壮节当勤苦。
苏武边庭十九年，烨烨芳名重万古。
胜胜慢（家妓荣奴既出有感）
晁补之（宋代）

朱门深掩，摆荡春风，无情镇欲轻飞。断肠如雪，撩乱去点人衣。朝来半和细雨，向谁家、东馆西池。算未肯、似桃含红蕊，留待郎归。

还记章台往事，别后纵青青，似旧时垂。灞岸行人多少，竟折柔支。而今恨啼露叶，镇香街、抛掷因谁。又争可、妒郎夸春草，步步相随。
和广雅尚书两湖书院晚集原韵
汪康年（清代）

吾生嗜游眺，登陟屐几两。压脑萝葛扪，罥足蒺藜掌。

遇淖时灭葭，遘雨即衣穰。隆冬走荆楚，方喜写尘鞅。

密雪兆丰稔，宿泽苏皋壤。乘暮踏冰行，旅怀一排荡。

将作散工役，呜呜甫作响。忽见折柬招，摄衣历阶上。

燔炰苦劝酬，谈谑剧复往。执拂对逸民，焚舟敌真长。

峭壁矜突兀，长流争瀇瀁。尚书松鹤姿，意度廓深广。

围炉坐相对，莹若晶玉晃。未如杨朱蹴，已作田子傥。

大言惭覆瓶，小言不满盎。投杯起循廊，且自穷物象。

凌坚鱼戢鳞，雪晶鹤失氅。微痕露瓦棱，馀辉映门榜。

初月挂东檐，娟娟照疏朗。梅噤待春开，石植要云养。

苦恋清逸景，焉能周胜赏。扶阑纵远瞩，欲去意还强。

露立意稍怯，寒侵味转爽。归路望江流，绕郭如绳枉。

家山不可见，夜梦发遐想。
拂霓裳
晏殊（宋代）

庆生辰。庆生辰是百千春。开雅宴，画堂高会有诸亲。钿函封大国，玉色受丝纶，感皇恩。望九重、天上拜尧云。

今朝祝寿，祝寿数，比松椿。斟美酒，至心如对月中人。一声檀板动，一炷蕙香焚。祷仙真。愿年年今日、喜长新。
金溪道中六首
包恢（宋代）

远山没云烟，不辨形与色。
茫如不下垂，前路不可得。
句
崔仲容（唐代）

妾心合君心，一似影随形。（《寄赠》）

梁燕无情困，双栖语此时。（《春怨》）

不觉红颜去，空嗟白发生。（《感怀》）

桐花落尽春又尽，紫塞征人犹未归。（《古意》）
乐隐为尹克俊赋
萧鎡（明代）

行爱溪中水，坐爱溪上山。
富贵非所愿，悠然心自闲。
地偏轮鞅稀，蓬门昼常关。
清风天外来，入我窗牖间。
岂无一尊酒，可以销忧颜。
叶落惊秋徂，鸟啼知春还。
既忘是与非，宁复虞险艰。
雅志固如此，高踪可安攀。
晚晴
吴灏（清代）

晚晴归鸟急成群，遣昼帘纤雨不闻。悄坐求欢惟对酒，任真推分亦云忻。
回风有怀
吕温（唐代）

银宫翠岛烟霏霏，珠树玲珑朝日晖。

神仙望见不得到，却逐回风何处归。
谢人惠茶
潘允哲（明代）

长日燕台正忆家，故人新惠故园茶。茸分玉碾闻兰气，火煖金铛见雪花。

漫道玉川阳羡蕊，还如鸿渐建溪芽。泠然一啜烦襟涤，欲御天风弄紫霞。
六月二十六日秀青亭初成与客同集
张栻（宋代）

亭成胜日好风光，佳客携将共一觞。
苍壁插空千古色，高松荫堤三伏凉。
肉鱼缕脍寒水玉，剥莲煮鼎甘露浆。
便觉故园浑在眼，只应漓水似潇湘。
宝安八景诗 其七 海月风帆
陈靖吉（明代）

海月岩前天接水，岩上临之若无地。舶棹清风商客来，江程千无片时至。

神飙吹送十幅蒲，惊鸥飞鹭为前驱。危樯过尽千复百，更无行踪流江湖。
晓起
恽格（明代）

连夜深山雨，春光应未多。晓看洲上草，绿到洞庭波。
题陈元孝遗象 其二
杭世骏（清代）

秋井苔花渍，荒庐蜃气蒸。飞潜两难问，忧患况相仍。

拄策非关老，裁衣祇学僧。凄凉怀古意，岂是屈梁能。
白日偶无客青山长对门
韩淲（宋代）

云低树头青，风急叶背白。
一坞无来人，鸟语斗格磔。
投介庵先生并寄庐陵周侍郎四首
赵蕃（宋代）

桐乡曾作令，使者复乘车。
风俗因子厚，溪山要我居。
此声闻旧矣，今日见归欤。
只恐功名事，毋庸遽舍诸。
任价玉馆东园十题 方便堂
释德洪（宋代）

虚空亦何有，领略四时事。君看繁盛时，中有凋零意。

然省可自观，那作明日计。当游无所还，自住三摩地。
瓦送
刘克庄（宋代）

瓦送绣行均一去，如公之去独贤哉。
国侨存校如迂阔。涑水辞枢冀挽回。
聊为先师主精舍，不烦残客到翘村。
半山未是忘情者，重拜头厅便出来。
己未九日乌山登高次刘静常郑藏庵东庵韵 其三 次藏庵韵
黄仲昭（明代）

浮云漠漠拥遥岑，不解为霖空自阴。人事忽看今日改，菊花还作去年簪。

庙堂谁是忧民者，畎亩空怀爱国心。万斛闲愁何处遣，盈尊春酒不辞斟。
偈颂一百零四首 其三十九
释绍昙（宋代）

春日晴，春雨足，玉龙怒喷悬崖瀑。花簇簇，锦簇簇，满山桃李嫌粗俗。

休捏目，直饶伊向声色堆头。密透重尘，坐卧经行，了无拘束。

砒霜未是毒。
携家再游姚江
楼钥（宋代）

又作泛舟行，浮家一叶轻。
潮生江外晚，月比夜来明。
云尽天容彻，风高水气清。
五湖乘兴去，何苦慕功名。
游大帽山 其二
何南凤（明代）

熊罴窟里结茆庐，水土年来始拮据。道者妻孥皆净业，老佣更欲傍僧居。
偶见孟博送仲久诗章辄题二绝代赠
赵汝腾（宋代）

且看青山覆白云，悠悠世事谩知闻。
扁舟却绝长江去，回首红尘路欲分。
三月十九日过松江五绝 其二
汪莘（宋代）

万顷烟波短棹飞，一双鸥鸟弄斜晖。如今频作姑苏客，遥指当年旧钓矶。
送叶表侄归乡
袁说友（宋代）

枌榆离别几春秋，作计吴中只谬悠。
回首故园三叹息，喜公归路两经由。
怀乡谁不思邱首，游宦余方愧督邮。
千里要忘未归去，家山时向梦中求。
问法
释云岫（宋代）

乾陀国里旧城河，遥忆河边枣树花。白象系来年代远，荣枯今日事如何。
过鸿沟
王禹偁（宋代）

侯公缓颊太公归，项籍何曾会战机。
只见源沟分两处，不知垓下有重围。
危桥带雨无人过，败叶随风傍马飞。
半日垂鞭念前事，露莎霜树映斜晖。
秋晚登楼
祝悦霖（清代）

卷帘恰喜雨初收，村巷云堆粳稻秋。紫雁一声红叶落，夕阳人倚竹西楼。
西江月·一片冰霜气概
佚名（宋代）

一片冰霜气概，几多锦绣文章。鹏抟相踵桂枝香。盛事争夸歆鹏。岁岁蓂敷九叶，喜催一线迎长。柏松祝算奉霞觞。事业非熊吕望。
纪梦
释道璨（宋代）

我不识灵溪，梦向溪边去。溪绕屋头流，桥通溪上路。

轩窗水面开，水清石无数。煮茶僧请诗，茶香竹当户。

花笺晕浅红，霜毫脱毛兔。引笔信手书，波峭含韵度。

置笔喜语客，眼明失沉痼。梦觉秋满床，残月挂庭树。

病眩二十年，万花舞深雾。梦中能楷书，以我心念故。

人生孰非梦，百年等是寓。便欲驱车去，傍溪缚茅住。

但恐秋雨来，溪深不可渡。
秋怀三十六首
邵雍（宋代）

万里晴天外，一片霜上月。
长松挺青葱，群卉入消歇。
有齿日益衰，有发日益脱。
获罪固已多，此公难屑屑。
水龙吟（三月十日西湖宴客作）
叶梦得（宋代）

对花常欲留春，恨春故遣花飞早。晓来雨过，绿阴新处，几番芳草。一片飘时，已知消减，满庭谁扫。料多情也似，愁人易感，先催趁、朱颜老。

犹有清明未过，但狂风、匆匆难保。酒醒梦断，年年此恨，不禁相恼。只恐春应，暗留芳信，与花争好。有姚黄一朵，殷勤付与，送金杯倒。
春晓
陆游（宋代）

强寻残梦苦难成，推枕搘藤绕舍行。
新涨生波渔艇活，晨曦送暖客衣轻。
烟迷芳草苍茫色，鹊占高枝嚄唶声。
老病自怜犹嗜学，诵书家塾羡诸生。
北归昼渡海风便波平尤觉奇绝成五绝句 其三
李纲（宋代）

来时风浪夜喧惊，归去潮波枕席平。非是波神有分别，故教清昼看寰瀛。
吴越王庙
徐起滨（宋代）

天晴四塞霭苍苍，古殿秋阴下夕阳。急管向传流水咽，残碑空夕落花香。

绵坳钱库遗千载，涧藻溪毛祀一乡。玉辇不游芳草合，屯云翠盖寄寒螀。
至常熟陈中丞白训导邀登福山看海二首 其一
唐顺之（明代）

春早湖山雨半晴，有客邀我观沧瀛。泽国冥冥蒸海气，石滩浅浅斗江声。

日月回旋一岛小，金银色相十洲明。微风向夕送清响，应是仙人吹玉笙。
谢王侍郎寄东仓祖送图二首 其二
周紫芝（宋代）

抗章闻说动前旒，分得东吴第一州。久与衣冠为盛事，更寻云水作遨头。

当时鹓鹭应须记，此去湖山莫谩留。却笑杜郎生羽翼，但知欢喜下汀州。
忽见早梅
张嵲（宋代）

积雪凝闽岭，凌风识暗香。
疏花经雨瘦，卧影入溪长。
万里难为赠，九回空绕肠。
绿原聊驻屐，试待月荒凉。
人日立春
侯彭老（宋代）

朝来煮菜往鞭牛，已觉江边雪意休。习习东风收雨脚，暄暄晓日绽云头。

尊前未放梅花老，鬓上先看柳带柔。及取春花时一醉，莫教沈瘦更清秋。
洞庭湖
孙应时（宋代）

明湖纳宇宙，春思满楼台。沙鸟一行去，风帆千里来。

平生眼今饱，落日首重回。会趁江山约，还愁白发催。
寿王母金孺人九十
罗洪先（明代）

王母从来海上仙，春风九十又华筵。世由凤阁丝纶贵，家是乌台甲第先。

婚嫁即看俱白发，蚕桑能数几沧田。门前桃树累累实，应待千年入寿篇。
彦礼提宫以诗见招赴惠山登高之集次韵奉酬
喻良能（宋代）

西风摇落雁南翔，万里晴空一洗凉。
幸有从来茱菊约，敢辞相对引壶觞。
再作十绝寄胡伯负兵侍仲方尚书
李元实（宋代）

官职庐陵不是无，文章更亦拟欧苏。
若言直气横牛斗，但见人间说姓胡。
奉酬陆使君见过，各赋院中一物，得江蓠
皎然（唐代）

江蓠生古砌，花每落禅床。嘉客未采掇，空门自馨香。

名因诗目见，色对道心忘。不遇陆内史，谁知殊众芳。
次韵宿州教授刘泾见赠
苏辙（宋代）

此身虽复类潜夫，衰老无心强著书。
道路不知奔走贱，交游空怪往还疏。
弦歌更就三年学，簿领唯添一味愚。
它日相逢定何处，莫将文采笑空疏。
叹老
陆游（宋代）

镜里萧萧白发新，默思旧事似前身。
齿残对客豁可耻，臂弱学书肥失真。
渐觉文辞乖律吕，岂惟议论少精神。
平生师友凋零尽，鼻垩挥斤未有人。
郊行
陆游（宋代）

春郊无处不堪行，满路人家笑语声。
卖剑买牛知盗息，乞浆得酒喜时平。
西村日落川云暝，东岭虹收海气清。
农事方兴戒游惰，为君来往主齐盟。
淮口军葬
罗隐（唐代）

一阵孤军不复回，更无分别只荒堆。

莫言赋分须如此，曾作文皇赤子来。
无题
胡仲参（宋代）

露重湿征衣，风急翻纱帽。
山下灌园人，倚锄看马过。
喜得洞霄
曾几（宋代）

乞身知才疏，从容荷主恩。
叫阍如杜宇，不谓天亦听。
除书入手如，一洗百念静。
复疑是梦中，惊喜久乃定。
尚馀折腰米，败我生尘甑。
要令襟见肘，始与家声称。
今兹火用事，日永南风竞。
林下听中兴，姑容老夫病。
离家
王嗣晖（清代）

离家已五日，不尽故乡愁。驿树一行直，空山两岸秋。

暮云依鸟没，寒角咽江流。独立一相望，苍茫何所求。
和永叔柘枝歌
梅尧臣（宋代）

渔阳三叠音隆隆，红蕖乱坼当秋风。
披香拥雾出妖嫮，妩眉壮发翩惊鸿。
锵锵杂佩离芳渚，珠帽红靴振金缕。
相迎垂手势如倾，障袂倚歌词欲吐。
最怜应节乍低昂，便转疾徐皆可睹。
飘扬初认雪回风，踯躅还看茧萦绪。
小小宁闻怨曲长，盈盈自解依俦侣。
艺奇体妙按者谁，金貂大尹宴清池。
绮茵绣幄粲辉映，玳簪珠履何委蛇。
是时郊原新退暑，天清气爽过林墅。
淮王载酒昔尝闻，谢公携妓那能数。
始知事简乐民和，不厌来观柘枝舞。
又过妙智寺后因赋
董嗣杲（宋代）

我貌甚癯棘，极爱山林住。
才说庐山去，不惮葺芒屦。
郁怀得少解，动脚即健步。
谁言多岌业，堂堂大驿路。
万景山渺莽，旷游惬心慕。
荒坊偶小憩，周览入薄暮。
西隅壁灰净，半堵若缣素。
方此欲题名，已触野僧怒。
赠唐太史养疾寺居五首 其四
王慎中（明代）

如何天上贵，别有世中情。舍己皈慈法，斋心托化城。

云衣披箨粉，风色泛松声。纷纷车马路，谁识有南荣。
正月十四夜月色奇甚
项安世（宋代）

去年风雨暗元宵，今岁县知月色饶。
突兀一灯离海峤，苍茫万点赴星桥。
足声殷地仍车马，人语喧天更树香。
却到城门听画角，倚空楼堞正苍苍。
晋安城东温泉
胡仲弓（宋代）

女娲补天愁天破，石底知年埋宿火。
火蒸泉脉不温汤，凿开浴沼涵天光。
美人含羞弄清泚，一朵芙蓉蘸秋水。
起来无力著纤裳，冰肌缥缈轻云香。
人间何福能堪此，好与天家浴仙子。
曾闻前代有华清，玉龙活动真妮惊。
吾皇仁圣格天地，天锡玄符地呈瑞。
风雷奔击鬼神呼，温泉一夕移燕都。
题任处士幽居
朱庆馀（唐代）

惜与幽人别，停舟对草堂。湖云侵卧位，杉露滴茶床。

山月吟时在，池花觉后香。生涯无一物，谁与读书粮。
过彭泽
周叙（明代）

我行过彭泽，吊古心悠然。寥寥千载上，相继惟二贤。

陶公昔宰邑，八旬赋归田。易姓不复仕，甲子以纪年。

狄公在当时，忤旨来左迁。一朝复唐祚，忠义白日悬。

二贤去不远，光价照简编。岂无继承者，胡乃寂不传。

吁嗟世之人，才行真难全。题诗怀往躅，事业当勉旃。
和田望再赋暑雪轩
孙俟（宋代）

懒性难堪俗事侵，倚空栏槛列青岑。云端白雪凝高岭，郭外长江绕茂林。

疏旷幸陪文字饮，喧楼安用管弦音。北窗一枕羲皇梦，却快微微风动襟。
众乐亭二首
钱公辅（宋代）

谁把江湖付此翁，江湖更在广城中。
葺成世界三千景，占得鹏天九万风。
宴豆四时諠画鼓，游人两岸跨长虹。
他年若数东南胜，须作蓬邱第一宫。
杂曲歌辞。车遥遥
孟郊（唐代）

路喜到江尽，江上又通舟。舟车两无阻，何处不得游。

丈夫四方志，女子安可留。郎自别日言，无令生远愁。

旅雁忽叫月，断猿寒啼秋。此夕梦君梦，君在百城楼。

寄泪无因波，寄恨无因輈.愿为驭者手，与郎回马头。
登巴陵开元寺西阁，赠衡岳僧方外
李白（唐代）

衡岳有阐士，五峰秀真骨。见君万里心，海水照秋月。

大臣南溟万，问道皆请谒。洒以甘露言，清凉润肌发。

明湖落天镜，香阁凌银阙。登眺餐惠风，新花期启发。
贺新郎 子昭见和再用韵
王结（元代）

挟策干明主。望天门、九重幽＊，周旋谁与。斗酒新丰当日事，万里风云掀举。叹碌碌、因人如许。昨日山中书来报，道鸟能歌曲花能舞。行迈远，共谁伍。临风抚掌痴儿女。问人生、几多恩怨，肝肠深阻。腐鼠饥鸢徒劳，回首＊雏何处。记千古南华妙语。夜鹤朝猿烦寄谢，坑尘容、俗态多惭汝。应笑我，谩劳苦。
鹊桥仙 其三 端阳前一夕饮顾向中园
佟世南（清代）

蜀葵似锦，海榴如火，风拂小亭无暑。菖蒲绿映酒杯红，早知是、无朝重午。

新题相和，良朋快聚，莫问天边晴雨。客中有酒可销愁，且随分、钗符艾虎。
雁门童子行
冯志沂（清代）

童子十四名福基，瑶环瑜珥玉雪姿。早有才语惊父师，弱龄能雪《易》与《诗》。

贼窥灊霍遭劫持，身非不能走险巘。恐母不免躬尝之，日夜念母惟涕洟。

豺狼安识字孝慈，闻儿夜哭为心悲。怀中短刃勤磨治，誓不与贼生同时。

贼走药肆方晨炊，儿喜窃谓计可施。怀毒乘间投釜锜，贼十余辈皆横尸。

伟哉童子真权奇，自仰余药甘如饴。杀贼十数贼不疑，委弃野寺不以随。

荒山兵后难求医。一瞑不复瞻庭闱。军兴以来岁十稘，环寇诸公印累累。

异哉童子能尔为。我欲再拜言天墀，谓天盖高蚁虱卑。

题诗泪堕如绠縻，告千万世无愧词。
天台清溪
释行海（宋代）

碧草生芽鸟弄春，短长亭外柳条新。
钓船来往清溪上，定有桃花洞里人。
送宋伯潜宰高安
陈傅良（宋代）

秋风日来谂，役车何时休。
有鸣丘中琴，玉瓒怀黄流。
此腰不可折，此笏未忍抽。
亦入雁鹜行，而为稻粱谋。
四海杨诚斋，吾道得自由。
悠哉思万端，哿矣试一筹。
风诗讫於豳，易象重以周。
山坡羊·晨鸡初叫
陈草庵（元代）

晨鸡初叫，昏鸦争噪。那个不去红尘闹？
路遥遥，水迢迢，功名尽在长安道。
今日少年明日老。山，依旧好；人，憔悴了。
最高楼·蟾宫客
佚名（宋代）

蟾宫客、未老得清闲。寿算过稀年。利名缰锁非关我，浮云富贵付苍天。且归休，对松菊，乐林泉。比吕望、数犹欠七。问师旷、恰符绛一。从今遐算更绵延。称觞欣近小春候，月当明夜又团圆。愿长如，天上月，地行仙。
约喻叔厚总干会於香山
徐侨（宋代）

乡居唯我与君闲，相见俱缘一出悭。
此去君家无十里，杖藜明日会香山。
夏日登瀑顶寺，因寄诸知己
孟贯（唐代）

曾于尘里望，此景在烟霄。岩静水声近，山深暑气遥。

杖藜青石路，煮茗白云樵。寄语为郎者，谁能访寂寥。
和率斋王廉使三首 其二
刘鉴（宋代）

试手东风第一杯，南冠久挂市门梅。贤遣在野时曾闭，道大如天运复开。

江左人传茂弘相，河汾士喜仲淹来。深衣增重逾貂暖，立到天花雨满台。
奉吴先生二首次于先生韵 其一
胡居仁（明代）

数仞师门力学真，明乎庶物察人伦。芳塘活水今犹昔，喜际龙潭复有人。
诗社中有赴补者
李涛（唐代）

有诗千首可成名，万户侯封亦可轻。
自是高标凌富贵，肯随余子逐恩荣。
君游璧水甘芳饵，仆为铨衡上玉京。
水镜兰坡各求第，诗盟似未十分清。
襄阳咏史 其四十七 涌月亭
李俊民（金朝）

徘徊亭上晚相宜，月与高人本有期。不比寻常三五夜，十分圆后是来时。
简全真
赵蕃（宋代）

方喧思独坐，当静想清言。
我扫庭前树，君凭江上轩。
有诗烦共赋，无酒与重论。
既乏公田秫，仍孤老瓦盆。
嵩山十二首 其三 二室道
欧阳修（宋代）

二室对岧峣，群峰耸崷直。云随高下起，路转参差碧。

春晚桂丛深，日下山烟白。芝英已可茹，悠然想泉石。
病中思归呈千之十七兄
周行己（宋代）

白首遑遑谩世忧，我今问米下扬州。支离病骨难堪暑，浩荡归心不待秋。

兵火彫零馀故里，功名衰谢独扁舟。腐儒老死终无用，收拾纶竿好去休。
倪秀才惠橄榄二首
赵蕃（宋代）

故怜枉作近南官，南果何曾上客盘。
橄榄忽来蕉作裹，欣然却作近乡看。
西江月（寿词）
崔敦礼（宋代）

暖日江南梅柳，春风堂上笙歌。满斟醽醁笑声哗。再拜千年寿满。

清健非缘服玉，红颜不是苍霞。仙姿福禄自无涯。要看沧溟绿野。
贺新郎·世事浑无定
何梦桂（宋代）

世事浑无定。问人间、翻来覆去，阿谁能忍。海怒惊涛山相拍，选甚鱼龙不任。看今古、英雄销尽。坐对青山闲白日，付长江、流送千年恨。天有意，唯何甚。待将洗耳泉边枕。正梅花、霜寒月白，斗回西柄。自寿一觞花前醉，醉亸彩幡金胜。笑儿辈、汾阳中令。倚遍层楼干阑曲，慨乾坤、渺渺青云影。无限事，尊前兴。
诚台雪望怀子都五首 其二
薛季宣（宋代）

故人一相遇，七返霰瀌瀌。辞采应奇甚，颠狂即在不。

寻思落帽会，乘兴锦官游。皎皎诚台暮，诗肠独自搜。
偈颂七十八首
释正觉（宋代）

灵苗发种，觉树敷春。
冷湫湫处却要温和，乾爆爆时还须津润。
庆亲堂和湖南运使程大卿韵
华镇（宋代）

轮奂非谋己，标题庆有亲。盈庖欣釜粟，照座得言纶。

集富称觞客，宽容戏綵人。遥知映阶砌，丹桂及芳春。
白微时募县小吏入令卧内尝驱牛经堂下令妻怒将加诘责白亟以诗谢云
李白（唐代）

素面倚栏钩，娇声出外头。若非是织女，何得问牵牛。
惜花
祁德茝（清代）

花事阑珊又一年，当门岩壑总依然。落红满地休轻扫，也算留春在目前。